Source: https://www.eknitra.sk/aktualita-498/zivnostnik-priklady-na-danove-priznanie-za-rok-2017/
Timestamp: 2018-12-14 06:18:45+00:00
Document Index: 15030706

Matched Legal Cases: ['§ 49', '§ 49', '§ 5', '§ 6', '§ 17', '§ 6', '§ 9', '§ 17', '§ 17', '§ 5', '§ 6', '§ 34', '§ 6', '§ 49', '§ 11']

Živnostník-príklady na daňové priznanie za rok 2017
Príklady na podanie daňového priznania 2017 - živnostník počas roka 2017:
zrušil živnosť a zamestnal sa
Daňovník (fyzická osoba), ktorý v roku 2017 zrušil živnostenské oprávnenie a následne sa v roku 2017 zamestnal, je povinný v súlade so zákonom o dani z príjmov (č. 595/2003 Z. z. "ďalej len ZDP") vysporiadať daňovú povinnosť. Podá daňové priznanie typ B tak, ako každý iný daňovník v lehote (§ 49 ods. 2 ZDP) do konca marca. V roku 2017 je to do 3. apríla 2018 (posledný deň na podanie daňového priznania za rok 2017 pripadne na utorok 3. apríla 2018, pretože 31. marec pripadne na sobotu a 2. apríl je Veľkonočný pondelok, t.j. najbližší pracovný deň je až 3. apríla 2018). Táto lehota sa vzťahuje na daňovníka, ktorý neoznámi daňovému úradu do 3. apríla 2018, že si predlžuje lehotu na podanie daňového priznania (§ 49 ods. 3 ZDP).
V daňovom priznaní (typ B) daňovník vysporiada príjmy zo živnosti, ale tiež príjmy zo zamestnania (zo závislej činnosti podľa § 5 ZDP).
Základ dane z príjmov zo živnosti [§ 6 ods. 1 písm. b) ZDP] za zdaňovacie obdobie roka 2017 je v tomto príklade daňovník povinný upraviť o ustanovené položky (§ 17 ods. 8 ZDP), v závislosti od spôsobu účtovania, alebo vedenia evidencie resp. uplatňovania paušálnych výdavkov nasledovne:
Ak účtuje v sústave jednoduchého účtovníctva alebo vedie evidenciu upravuje základ dane o cenu nespotrebovaných zásob, o zostatky vytvorených rezerv a opravných položiek k nadobudnutému majetku, o výšku záväzkov, ktorých úhrada sa považuje za daňový výdavok o výšku pohľadávok, ktorých inkaso sa považuje za zdaniteľný príjem a o pomernú výšku nájomného, ktorá pripadá na príslušné zdaňovacie obdobie alebo jeho časť.
Ak účtuje v sústave podvojného účtovníctva upravuje základ dane o zostatky vytvorených rezerv a opravných položiek, príjmov výnosov budúcich období, výdavkov a nákladov budúcich období .
Ak uplatňuje paušálne výdavky(§ 6 ods. 10 ZDP) upravuje základ dane o cenu nespotrebovaných zásob a výšku pohľadávok.
Pri zistení základu dane z príjmov zo zamestnania vychádza daňovník z potvrdenia, ktoré mu bol povinný vystaviť do 12. marca 2018 zamestnávateľ na základe žiadosti zamestnanca (ide o "Potvrdenie o príjmoch zo závislej činnosti, o preddavkoch na daň, o daňovom bonuse na vyživované deti za rok 2017").
zrušil živnosť a nezamestnal sa - bol evidovaný na úrade práce
Skutočnosť, že daňovník po zrušení živnosti v roku 2017 sa nezamestnal a bol evidovaný na úrade práce ako nezamestnaný, nemá vplyv na vysporiadaní daňovej povinnosti. Daňovú povinnosť vysporiada tak, ako je uvedené v odpovedi na otázku č. 1. Podáva sa daňové priznanie typ B. Na tejto skutočnosti nemá vplyv ani to, ak by fyzická osoba poberala v roku 2017 dávku v nezamestnanosti (táto dávka je oslobodená od dane podľa § 9 ZDP a neuvádza sa v daňovom priznaní). Zároveň je tiež daňovník povinný upraviť základ dane z príjmov zo živnosti o ustanovené položky (tak, ako je uvedené v odpovedi na otázku č. 1).
zrušil len jednu živnosť, v ostatných pokračoval a popri živnosti bol zamestnan
Živnostník, ktorý v roku 2017 zrušil jednu zo svojich živností (v súlade so živnostenským zákonom), je povinný upraviť základ dane o ustanovené položky (§ 17 ods. 8 ZDP) pri príjmoch dosiahnutých z tejto skončenej živnosti(postup úpravy je uvedený v odpovedi na otázku č.1). Ak napr. živnostník, ktorý vykonával obuvnícku živnosť a zároveň mal predajňu ovocia a zeleniny, pričom skončil obuvnícku činnosť, tak je povinný upraviť základ dane z príjmov z obuvníckej činnosti (napr. je nemožné, aby zásoby z obuvníckej činnosti použil v obchode s ovocím a zeleninou. Úpravu vykoná pri podaní riadneho daňového priznania po skončení kalendárneho roku, kde uvedie aj ostatné príjmy zo živnosti v ktorej pokračuje vo vykonávaní a aj príjmy zo závislej činnosti.
pozastavil živnosť na pol roka a bol zamestnaný
Minimálna doba pozastavenia živnosti podľa živnostenského zákona je šesť mesiacov a maximálna sú tri roky. Záleží teda na živnostníkovi, na akú dobu sa rozhodne pozastaviť živnosť. Počas pozastavenia živnosti sa tak fyzická osoba nepovažuje za aktívneho živnostníka (podnikateľa), a preto sa nemusia platiť odvody a ani podávať daňové priznania za príslušné zdaňovacie obdobia (napr. živnostník pozastavil živnosť od 1. januára 2017 do 31. decembra 2019; za zdaňovacie obdobia rokov 2017 až 2019 nie je povinný podať daňové priznanie z príjmov zo živnosti).
V súlade so zákonom o dani z príjmov sa skončením podnikania (§ 17 ods. 9 ZDP) u daňovníka (fyzická osoba) rozumie nie len zánik živnostenského oprávnenia, ale aj prerušenie alebo pozastavenie živnosti a neobnovenie podnikania do lehoty na podanie daňového priznania s výnimkou sezónnych činností. Znamená to, že ak živnostník pozastavil v roku 2017 živnosť na pol roka, napr. od 1. júla 2017 do 31. decembra 2017 a zároveň dosiahol aj príjmy zo závislej činnosti ako zamestnanec, je povinný podať daňové priznanie typ B a vysporiadať si daňovú povinnosť z príjmov zo závislej činnosti (§ 5 ZDP) za celé zdaňovacie obdobie a tiež za obdobie od 1. januára 2017 do 30. júna 2017 z príjmov zo živnosti [§ 6 ods. 1 písm. b) ZDP]. Nie je však povinný upravovať základ dane tak, ako je uvedené v odpovedi na otázku č. 1. Ak daňovník pozastavil živnosť na pol roka, ale napr. v čase od 1. novembra 2017 do 30. apríla 2018, potom rovnako podáva v lehote na podanie daňového priznania daňové priznanie typ B, v ktorom vysporiada daňovú povinnosť z príjmov zo závislej činnosti a tiež z príjmov zo živnosti (dosiahnutých za obdobie od 1. januára 2017 do 31. októbra 2017). Základ dane z príjmov zo živnosti je však povinný upraviť o ustanovené položky tak, ako je uvedené v odpovedi na otázku č. 1. Je to preto, lebo do lehoty na podanie daňového priznania daňovník neobnovil živnosť (do 3. apríla 2018). Pre tento príklad by bolo vhodné oznámiť daňovému úradu, že si predlžuje lehotu na podanie daňového priznania za rok 2017 až o dva či tri mesiace, teda do 31. mája 2018 alebo do 30. júna 2018, na základe čoho by daňovník nemal povinnosť úpravy základu dane ako pri skončení podnikania, teda vykonávania živnosti (obnovená živnosť do lehoty na podanie daňového priznania). Uvedené má tiež vplyv na platenie či neplatenie preddavkov na daň z príjmu (podľa § 34 ZDP).
zrušil živnosť a začal poberať starobný dôchodok
Daňovník, ktorý v roku 2017 zrušil živnosť a začal aj v roku 2017 poberať starobný dôchodok, je povinný vysporiadať príjmy zo živnosti (§ 6 ZDP) tak, ako je uvedené v odpovedi na otázku č. 1 (teda aj s úpravou základu dane o ustanovené položky v ZDP). Podáva sa daňové priznanie typ B za rok 2017 v lehote do 3. apríla 2018, za predpokladu, že neoznámi do tohto dátumu daňovému úradu, že si túto lehotu predlžuje (podľa § 49 ods. 3 ZDP). Starobný dôchodok nemá na túto skutočnosť vplyv, dokonca ak daňovníkovi bol priznaný starobný dôchodok v priebehu roka 2017 (nie však spätne k 1. januáru 2017) má nárok na uplatnenie nezdaniteľnej čiastky základu dane na daňovníka (§ 11 ods. 2 ZDP) po splnení tam ustanovených podmienok (v roku 2017 je to 3 803,33 €).
Zivnostnik_DP_2017.PDF Veľkosť dokumentu: 0.21 MB